text: 16-årig vinder OL-guld
  21 august 2014 kl. 06.59
  Natten til torsdag dansk tid lykkedes det 16-årige Emil Deleuran Hansen fra Fredericia at tage guld sammen med tre europæiske holdkammerater i den internationale holdstafet ved ungdoms-OL i Nanjing i Kina.
  - Det er syret. Jeg kan slet ikke selv forstå det.
  Sådan lyder det her til morgen fra den 16-årige triatlet Emil Deleuran Hansen fra Fredericia på en telefon fra Kina.
  Natten til torsdag dansk tid vandt han og hans tre holdkammerater fra hhv. Tyskland, Frankrig og Storbritannien guld i disciplinen International Holdstafet.
  Han stod selv for anden af de i alt fire ture, og kunne derfor se til fra sidelinjen, da hans hold vandt guldet.
  - Det var jo helt vildt! siger triatleten til TV SYD.
  Med guldmedaljen i dag er Danmark nu oppe på to medaljer ved ungdoms-OL. Begge vundet af Emile Deleuran Hansen. Han vandt nemlig også bronze i herrernes triatlondisciplin til ungdoms-ol.
  - Mine forældre er med herovre, og de var vildt glade både i mandags, da jeg vandt bronzemedaljen og i da, da jeg vandt guld, fortæller Emil Deleuran Hansen.
  